b"\n_START_ARTICLE_\nEsbjerg\n_START_SECTION_\nHist\xc3\xb2ria\n_START_PARAGRAPH_\nEsbjerg es va formar al voltant del port que va ser constru\xc3\xaft per l'estat el 1868 com a substitut del port d'Altona al costat d'Hamburg, que havia estat el port m\xc3\xa9s important de la monarquia danesa al mar del Nord per\xc3\xb2 que es va perdre el 1864 al final de la Segona Guerra de Schleswig. Abans la zona era una regi\xc3\xb3 desolada i deserta._NEWLINE_El 1874 va comen\xc3\xa7ar a funcionar un enlla\xc3\xa7 ferroviari amb Fredericia i Varde que va ajudar a un r\xc3\xa0pid desenvolupament de la ciutat. El 1897 es va construir la torre de l'aigua (Vandt\xc3\xa5rn), un dels s\xc3\xadmbols de la ciutat i el 1899 va rebre la carta municipal. Un altre s\xc3\xadmbol de la ciutat \xc3\xa9s el monument conegut com a Mennesket ved Havet (L'home al mar), l'escultura representa quatre homes de 9 metres, obra de Svend Wiig Hansen que va ser erigida el 1955.\n_START_SECTION_\nTransport\n_START_PARAGRAPH_\nEsbjerg \xc3\xa9s un centre intermodal que actua com un gran intercanviador del ferrocarril i el transport per carretera, a m\xc3\xa9s compta amb el port i un aeroport. L'estaci\xc3\xb3 de ferrocarril connecta la ciutat amb Copenhaguen, Fredericia, Ribe, T\xc3\xb8nder i Struer. Des del port hi ha ferris a Harwich (Anglaterra), a Nordby a l'illa de Fan\xc3\xb8 i a T\xc3\xb3rshavn a les F\xc3\xa8roe i vers les plataformes petrolieres del mar del Nord."